b'\n_START_ARTICLE_\nToledo (Ohio)\n_START_SECTION_\nMaantiede ja ilmasto\n_START_PARAGRAPH_\nToledo sijaitsee Maumee-joen suulla Ohion osavaltion luoteisosassa. Joki laskee Maumeenlahdelle, joka muodostaa puolestaan Suuriin j\xc3\xa4rviin kuuluvan Eriej\xc3\xa4rven lounaisnurkan. Matkaa Toledosta Detroitin kaupunkiin Michiganin osavaltion puolella on noin 89 kilometri\xc3\xa4. Kaupunkia ymp\xc3\xa4r\xc3\xb6iv\xc3\xa4 alue on enimm\xc3\xa4kseen tasaista. Toledon suurempi metropolialue k\xc3\xa4sitt\xc3\xa4\xc3\xa4 my\xc3\xb6s Ottawa Hillsin, Maumeen, Oregonin, Sylvanian, Perrysburgin ja Rossfordin._NEWLINE_Toledon ilmastoon vaikuttaa Suurten j\xc3\xa4rvien l\xc3\xa4heisyys. Ilmasto on mannermainen ja vuodenkiertoon kuuluu nelj\xc3\xa4 selv\xc3\xa4sti erottuvaa vuodenaikaa, jotka vaihtelevat l\xc3\xa4mp\xc3\xb6tilaltaan ja kosteuspitoisuudeltaan. Kuumimman kuukauden, hein\xc3\xa4kuun, keskim\xc3\xa4\xc3\xa4r\xc3\xa4inen ylin l\xc3\xa4mp\xc3\xb6tila on 28,6\xc2\xa0\xc2\xb0C. Tammikuu on kylmin kuukausi, jolloin keskim\xc3\xa4\xc3\xa4r\xc3\xa4inen alin l\xc3\xa4mp\xc3\xb6tila on -9,5\xc2\xa0\xc2\xb0C. Keskim\xc3\xa4\xc3\xa4r\xc3\xa4inen alin l\xc3\xa4mp\xc3\xb6tila on pakkasen puolella marraskuusta maaliskuuhun.\n_START_SECTION_\nHistoria\n_START_PARAGRAPH_\nEnnen eurooppalaistaustaisten siirtolaisten saapumista Maumee-joen suulla asui erie-intiaaneja. Vuonna 1615 alueella vieraili kanadanranskalainen Etienne Brule ja vuonna 1689 Robert Cavelier de La Salle julisti alueen osaksi Ranskaa kuningas Ludvig XIV:n nimiss\xc3\xa4. Ranskalaiset perustivat joen varrelle kauppa-asemia, mutta pian he joutuivat kilpailemaan brittien kanssa. Ranska menetti alueen briteille Suuren siirtomaasodan j\xc3\xa4lkeen vuonna 1763. Yhdysvaltojen vapaussodan j\xc3\xa4lkeen alueesta tuli osa Yhdysvaltoja. Maa k\xc3\xa4vi kuitenkin yhteenottoja alueen intiaanien kanssa. Toledon alueen siirtolaisuudesta tuli mahdollista vasta, kun intiaanit voitettiin l\xc3\xa4hell\xc3\xa4 k\xc3\xa4ydyss\xc3\xa4 Fallen Timbersin taistelussa. Vuosina 1803\xe2\x80\x931805 rakennettiin nykyisen kaupungin paikalla sijainnut Fort Industry. Suuri osa alueen siirtolaisista pakeni kuitenkin vuoden 1812 sodan puhjettua._NEWLINE_Vuoden 1812 sodan j\xc3\xa4lkeen alueelle oli muodostunut kaksi kyl\xc3\xa4\xc3\xa4, Port Lawrence (1817) ja Vistula (1832). Intiaanit menettiv\xc3\xa4t viimeiset hallussaan pit\xc3\xa4m\xc3\xa4t alueet l\xc3\xa4hist\xc3\xb6ll\xc3\xa4 vuonna 1817. Port Lawrence ja Vistula yhdistettiin vuonna 1833, jolloin sai alkunsa nykyinen kaupunki. Uusi kaupunki sai nimens\xc3\xa4 espanjalaisen Toledon kaupungin mukaan. Syy nimen valinnalle ei kuitenkaan ole t\xc3\xa4ysin selv\xc3\xa4. Tarinan yhden version mukaan nime\xc3\xa4 ehdotti paikallinen kauppias, koska se "kuulosti hyv\xc3\xa4lt\xc3\xa4 ja saman nimisi\xc3\xa4 kaupunkeja ei viel\xc3\xa4 Amerikassa ollut". Niin tai n\xc3\xa4in Ohion Toledo on sittemmin tehnyt yhteisty\xc3\xb6t\xc3\xa4 Espanjan kaimansa kanssa eri aloilla. Vuosina 1835-1836 Toledo oli my\xc3\xb6s osa Ohion ja Michiganin v\xc3\xa4list\xc3\xa4 aluekiistaa (ns. Toledon sota). Osavaltiot l\xc3\xa4hettiv\xc3\xa4t alueelle omia sotilaitaan, mutta lopulta verenvuodatukselta v\xc3\xa4ltyttiin. Yhdysvaltain kongressi p\xc3\xa4\xc3\xa4tti lopulta antaa alueen Ohiolle, kun taas Michiganista tehtiin osavaltio ja se sai korvauksena Yl\xc3\xa4-Michiganin niemimaan alueen._NEWLINE_Liikenteen kehittyminen vauhditti sittemmin Toledon kasvua. Alueelle kaivettiin kanavia 1800-luvun puoliv\xc3\xa4lill\xc3\xa4 ja vuosisadan loppuun menness\xc3\xa4 paikasta oli kehkeytynyt my\xc3\xb6s merkitt\xc3\xa4v\xc3\xa4 rautatieliikenteen solmukohta. My\xc3\xb6s kaupungin teollisuus kehittyi. Paikka tuli tunnetuksi lasitehtaistaan. Edward Libbey ja Michael Owens olivat merkitt\xc3\xa4vi\xc3\xa4 alan pioneereja. Edward Ford perusti puolestaan mallikaupunki Rossfordin lasitehtaansa liepeille Toledon vieress\xc3\xa4. Toisaalta Toledossa vuonna 1934 syttynyt autotehtaiden ty\xc3\xb6ntekij\xc3\xb6iden lakko aiheutti verenvuodatusta liittovaltion sotilaiden puututtua lakkoiluun. Tapaus vahvisti sittemmin ammattiyhdistysliikkeiden asemaa autoteollisuudessa.\n_START_SECTION_\nTalous\n_START_PARAGRAPH_\nToledo lukeutuu Suurten j\xc3\xa4rvien alueen merkitt\xc3\xa4vimpiin satamiin. Saint Lawrencen vesitien kautta kaupungista on yhteys my\xc3\xb6s avomerelle. Sataman yhteyteen kuuluu vapaakauppa-alue. Sataman kautta kulkee esimerkiksi viljaa, koneita ja malmia, sek\xc3\xa4 erityisen paljon kivihiilt\xc3\xa4. Toledo lukeutuu maailman suurimpien kivihiilisatmien joukkoon._NEWLINE_Toledo on tunnettu lasikaupunkina, sill\xc3\xa4 kaupungilla on pitk\xc3\xa4 historia lasiteollisuuden eri osa-alueilla: ikkunoissa, pulloissa, tuulilaseissa, rakennusmateriaaleissa ja lasitaiteessa, jota Toledon taidemuseossa on suuri kokoelma. Toledo on my\xc3\xb6s autoteollisuuskaupunki, jossa on valmistettu Jeep-autoja vuodesta 1941 l\xc3\xa4htien._NEWLINE_Vaikka Toledo on perinteisesti tunnettu autoteollisuudestaan, sen ty\xc3\xb6llist\xc3\xa4v\xc3\xa4 vaikutus on v\xc3\xa4hentynyt. Suurimman ty\xc3\xb6llist\xc3\xa4j\xc3\xa4n asema on siirtynyt Jeepilt\xc3\xa4 Toledon yliopistoille ja terveydenhoitoalalle. Maailman suurin aurinkopaneelien valmistaja First Solar sai alkunsa Toledon yliopiston tutkimusty\xc3\xb6n tuloksena._NEWLINE_Kotitalouksien keskim\xc3\xa4\xc3\xa4r\xc3\xa4iset vuosittaiset ansiot Toledossa aikav\xc3\xa4lill\xc3\xa4 2013\xe2\x80\x932017 olivat 35\xc2\xa0808 Yhdysvaltain dollaria ja henkil\xc3\xb6\xc3\xa4 kohden 21\xc2\xa0238 dollaria. 26,5\xc2\xa0% v\xc3\xa4est\xc3\xb6st\xc3\xa4 eli k\xc3\xb6yhyysrajan alapuolella.\n_START_SECTION_\nLiikenne\n_START_PARAGRAPH_\nKaupunki omistaa Toledo Express- ja Toledo Executive -lentoasemat Paikallisbussiliikennett\xc3\xa4 hoitaa Toledo Area Regional Transit Authority. Capitol Limited ja Lake Shore Limited -junavuorot pys\xc3\xa4htyv\xc3\xa4t Martin Luther King, Jr. Plaza -asemalla, joka oli vuonna 2012 k\xc3\xa4ytetyin asema Ohiossa 68\xc2\xa0000 matkustajalla.\n_START_SECTION_\nV\xc3\xa4est\xc3\xb6\n_START_PARAGRAPH_\nToledon asukasluku oli vuoden 2010 v\xc3\xa4est\xc3\xb6nlaskennan mukaan 287\xc2\xa0208 ja vuoden 2017 arvion mukaan 276\xc2\xa0491. Suuremman metropolialueen asukasluku oli vuonna 2010 651\xc2\xa0429. Kaupungin asukkaista 63,1\xc2\xa0% oli taustaltaan valkoisia (latinot pois lukien 59,6\xc2\xa0%), 27,2\xc2\xa0% afroamerikkalaisia, 0,3\xc2\xa0% intiaaneja, 8,3\xc2\xa0% latinoja mist\xc3\xa4 tahansa rodusta ja 1,5\xc2\xa0% aasialaisia. 7,2\xc2\xa0% kaupungin asukkaista puhui kotonaan jotakin muuta kielt\xc3\xa4 kuin englantia ja 3,7\xc2\xa0% kaupungin asukkaista oli syntynyt ulkomailla.\n_START_SECTION_\nKulttuuri\n_START_PARAGRAPH_\nToledon suurin sanomalehti on vuodesta 1835 l\xc3\xa4htien julkaistu p\xc3\xa4ivitt\xc3\xa4in ilmestyv\xc3\xa4 The Blade._NEWLINE_Kaupungissa j\xc3\xa4rjestettiin painin maailmamestaruuskilpailut vuosina 1962 ja 1966.'